লাকলে লাকলে হো য়াউশং থা,
ইরাং হৌনা থা,
করম্নবু কাওশিগে য়াউশং থাবল্।
 করম্নবু নিংশিংলোয়,
ঐগি থৱায় ওইবি নংবু।
 পলেম্ ইমানা নাকতা ফম্,
পন্থৌ ইপাসু অহিং মিশেল্ খাংদুনা,
পরিক্ষাগী লাইরিকপু পারিঙৈ,
থৱায় য়াওনা পারম্বা "য়াউশং কাংহৌ"
ফাওরকখি খংহৌদে থবলগী ইনোৎ,
নিঙশিংলক্ই ঐগী পুর্ণিমাগী প্রোগাম্।
 ৱাদনা ৱাবা শাদুনা,
পলেম্ ইমাদগী অয়াবা লৌ,
ফমুং ঙনতা চংদুনা,
পলেম-পন্থৌ তুম্বা ঙাই,
থোংগী পোরোল্ লোৎনা হাং,
য়েংলুই ইমিৎশিনা নুংশি মাতবু,
উরকখি খঙহৌদনা, খুৎকা-খুৎকা খুজেং পলোয়না,
য়াউশং থাবল্ চোংলম্বা,
চংশিল্লুই খুজেং পাইগে খন্না,
পায়বা ফংদা - নিংবা কায়না মচি অমদা,
অমুকতং থোকলকপা ঙাইজখি,
খনবিগদবা মহাক্না খনবিদ্রবদা,
ধোনগী খোন্জেলক্তা,
থম্মোয় কায়না হল্লকখি,
ইয়ুম্ মাইগৈ পাংলকখি,
খনজখি ইদোম্ তুমিন।
 ক্বাক্কি লানবাউ চেল্লকপা,
ঐগী পুর্ণিমানা কৌরকলিবোয় খললুই,
অশী পাউজেল্ ওইরম্লে।
 হল্লকলরোইদবা খোংচৎতা,
থম্মোয় খুদুম শূহৌই,
ওন্না থোয়না খাংহৌই,
থম্মোয় মচেৎ তাহৌই,
য়াউশং থাবলনা লাকপশিদা।
 নোংমতা উহৌদবদা উইশিল্লু য়াদ্রবা ইমিৎশে ।
 য়েংজবতনা ইথৌদাংনি মিৎচীশিনা।
 ফোংদোকপদি ঙমদে চিনবানশিনা,
থম্মোয়গী অনিংবা অপাম্বদু,
নিঙাইতনি তৌজবা লোৎনা থুপ্না।
 থেমজিনজবদি ঙমদা নিঙাইসে,
খাংবা তমলোরা পুন্সিশিমগী।
 লোৎকে খন্না লোৎলব্রা,
থম্মোয় কনবি অমগুম্,
অখাং কনবি অমগুম্,
শজিবুগী লৈহাউ লৈরেনগুম্।
 অদুসু মঙমদে নহাক্না।
 উরে খোয়শাওনৈ, উদ্রবসু অদুমঙাই,
থেমজিন্নবা হোৎনবদা,
শৈরেং ওইনা শৈথাবা নত্তনা,
খংবিগদবা নহাক্না খংবিদ্রবদা।
 তুমদবা মী হৌদোকপা লুবগুম্,
মিকপ্ থোরক্লবা করীগুম্বদা,
থম্মোয়গী মমিদো মায়থোংদা।
 উরি ঐনা নংগী মায়থোংগী মমিদি,
মদুদনি ঐনা ঙাওরিবশু,
মদুদনি ঐনা ফোংদোকপা ঙমদ্রিবশু,
ওইখ্রে থম্মোয় অনীদি লিপুন অমতা,
চিনবান্দী য়ৌঙমদ্রে মসিবু করি মতৌনো,
ঐবু খাংবা তমলোরা পুন্সিশিমগী,
মশিবু ঐতগী ইরাল্লা?
 নুংশি নঙগী মুর্তিশে য়েংদুনা। । 